|  |
| --- |
| **РЕПУБЛИКА СРБИЈА** |
| **ВЛАДА** |
| **Канцеларија за Kосово и Mетохију** |
| **објављује** |

**JАВНИ ПОЗИВ**

**ЗА ДОДЕЛУ ПОДСТИЦАЈА У ЦИЉУ ПОДРШКЕ**

**ПРЕРАЂИВАЧКОЈ ИНДУСТРИЈИ**

**НА ТЕРИТОРИЈИ АП КОСОВО И МЕТОХИЈА У 2023. ГОДИНИ**

**у оквиру Програма расподеле и коришћења подстицајних средстава**

**за развој пољопривреде на територији АП Косово и Метохија**

**у 2023. години**

Канцеларија за Косово и Метохију у координацији са јединицама локалне самоуправе АП Косово и Метохија спроводи Програм расподеле и коришћења подстицајних средстава за развој пољопривреде на подручју АП Косово и Метохија у 2023. години (у даљем тексту: Програм) који између осталог има за циљ и упошљавање жена и младих кроз унапређење пословног амбијента и повећање конкурентности у оквиру сектора прерађивачке индустрије путем улагања у развој и модернизацију постојећих или у уређење, реконструкцију, санацију и опремање нових прерађивачких капацитета.

Јединице локалне самоуправе АП Косово и Метохија обухваћене овим јавним позивом су: Витина, Вучитрн, Гњилане, Гора, Звечан, Зубин Поток, Исток, Клина, Косовска Каменица, Косовска Митровица, Косово Поље, Лепосавић, Липљан, Ново Брдо, Обилић, Ораховац, Пећ, Призрен, Приштина, Србица, Урошевац и Штрпце.

Подстицаји се додељују за следеће намене:

* Уређење, санацију и реконструкцију постојећих објеката и просторија за прикупљање и складиштење млека и млечних производа, меса, воћа/поврћа, алкохолних пића и др.;
* набавку нових производних линија за покретање прерађивачке делатности или проширење асортимана производа, односно прерађивачких система, укључујући, између осталог, системе за прераду и финалну производњу, у виду појединачних линија за обраду и/или паковање и комплетних производних целина;
* набавку нових машина и/или опреме у циљу модернизације постојећих или опремања нових прерађивачких капацитета;
* подизање капацитета земљорадничких задруга.

**УСЛОВИ ЗА УЧЕШЋЕ**

Право на учешће и коришћење подстицаја имају **физичка лица**, **регистрована пољопривредна газдинства (као и газдинства СПЦ), земљорадничке задруге, предузетници и правна лица са територије АП Косово и Метохија** која испуњавају следеће услове:

1. да је претежна делатност лица: примарна пољопривредна производња, производња или прерада производа из сектора прерађивачке индустрије у области прехрамбене индустрије, односно да је претежна делатност лица обухваћена листом класификационих делатности која је саставни део документације за овај јавни позив – Прилог 1.
2. да је, у тренутку подношења пријаве, лице регистровано у АПР Републике Србије, односно у Управи за трезор Републике Србије (регистрована пољопривредна газдинства, земљорадничке задруге, предузетници и правна лица са територије АП Косово и Метохија);
3. да лице у текућој и претходној, 2022. години, није постало корисник подстицајних средстава Буџета Републике Србије по овом или сличном основу, осим уколико тражена подстицајна средства доприносе заокруживању процеса производње.

**За лица која се на евиденцији Националне службе за запошљавање Републике Србије воде као незапослена, услов је да имају пребивалиште на територији АП Косово и Метохија, односно на територији општине која објављује овај конкурс.**

Подносилац пријаве може поднети **једну пријаву** за учешће у оквиру које може конкурисати за више активности.

**ПОТРЕБНА ДОКУМЕНТАЦИЈА ЗА КОНКУРИСАЊЕ**

* Образац 1 – Пријава пројекта - попуњена, оверена и потписана;
* Образац 2 – Изјава Подносиоца пријаве о прихватању услова за доделу подстицаја;
* Очитана лична карта подносиоца пријаве (копија личне карте уколико је документ без чипа);
* Извод из евиденције незапослених лица НСЗ РС / извод из АПР РС о регистрацији привредног субјекта / извод из Управе за трезор РС о регистрацији пољопривредног газдинства;
* Уверење надлежне пореске управе да је Подносилац пријаве измирио све јавне приходе (порезе и доприносе), које не сме бити старије од 6 месеци - оргинал или оверена копија од стране надлежног органа овере).
* Финансијска документација: Биланс стања, биланс успеха и/или статистички извештај за 2022. годину (за привредне субјекте).

**Заинтересована лица пријаве могу поднети у згради Привременог органа општине на територији АП Косово и Метохија.** Јединица локалне самоуправе АП Косово и Метохија задржава право да, уколико је потребно, затражи додатну документацију од Подносиоца пријаве.

**Сви пратећи обрасци доступни су у јединицама локалних самоуправа АП Косово и Метохија.**

**Јавни позив је отворен даном објављивања и траје до утрошка средстава опредељених за ове намене.**